**Útmutató a 12. Kőzettani és Geokémiai Vándorgyűlés konferenciakötetéhez**

Kérjük, hogy konferenciaközleményét az alábbi szempontok alapján készítse el. Felhívjuk figyelmét, hogy a kiadvány kizárólag online módon, de ISBN-számmal ellátva fog megjelenni.

*1. Méret, terjedelem*

A kötet A4 méretű (210 x 297 mm), a tükörméret 170 x 250 mm. Egy kivonat 1 - 4 oldal terjedelmű lehet. Egyoldalas kivonat esetében nem szükséges tagolni, de a terjedelem legyen minimum 1500 karakter (szóközökkel) cím, szerzők és munkahely megnevezése (affiliation) nélkül.

*2. Nyelv, felépítés*

A kézirat nyelve magyar vagy angol. Felépítése: cím, szerzők, szöveg, irodalomjegyzék, táblázatok, ábraaláírások (az ábrákat külön képfájlokban is kérjük elküldeni). A bővített kivonat (több, mint egy oldal) esetében az írásmű elejére összefoglalás (absztrakt) nem szükséges, de készíthető.

*3. Szerzők*

Meg kell adni az összes szerző teljes nevét, munkahelyét (amennyiben releváns, nyugdíjas szerzők esetében ez kihagyható), a munkahely (lakhely) városát (pontos cím nélkül) és a kapcsolattartó szerző e-mail címét.

*4. Szöveg*

A szöveget MS Word-formátumban (doc, docx) kérjük elküldeni. A szövegben az ábrákra és táblázatokra hivatkozni kell (pl. 2. táblázat; 5. ábra). Irodalmi hivatkozások a szerző(k) vezetéknevével és évszámmal történik. Egyszerzős munka esetén pl.: Koch (1966) vagy (Koch, 1966); kétszerzős munka esetén pl.: Schafarzik & Vendl (1929) vagy (Schafarzik & Vendl, 1929); többszerzős munka esetén pl.: Tokody et al. (1958) vagy (Tokody et al., 1958). A szöveg lehet folytonos (fejezetekre bontás nélküli) vagy fejezetekre bontott, legfeljebb kétszeres mélységig (vagyis másodrendű alcímig). Utóbbi esetben a fejezeteket decimálisan kell számozni (1., 1.1., 1.2., 2. stb.).

*5. Irodalomjegyzék*

Amennyiben a szöveg irodalmi hivatkozásokat tartalmaz, úgy a cikk végén egy irodalomjegyzéket is készíteni kell. A hivatkozott irodalmat a következőképpen kell megadni: **Folyóiratcikk esetében:** szerző(k) (évszám): Folyóirat neve, kötetszám, oldalszám tól-ig. Például: Tokody L., Mándy T. & Nemesné Varga S. (1958): Földtani Közlöny, 88, 76–82. **Könyv esetében:** szerző(k) (évszám): Cím. Kiadó, város. Például: Koch S. (1966): Magyarország ásványai. Akadémiai Kiadó, Budapest.

**Könyvfejezet esetében:** szerző(k) (évszám): In: szerkesztő(k): Könyv címe. Kiadó, város, oldalszám tól-ig. Például: Vigh T. (2013): In: Pál-Molnár E. & Biró L. (szerk.): Szilárd ásványi nyersanyagok Magyarországon. GeoLitera, Szeged, pp. 45–64.

Lehetőleg kerüljük a kéziratokra és az internetes dokumentumokra történő hivatkozást. Ha ez mégsem lehetséges, akkor a megadásuk módja:

**Kézirat esetében:** szerző(k) (évszám): Cím. Kézirat, kézirat őrzési helye, város. Például: Elsholtz L., Selmecziné Antal P. & Selmeczi B. (1969): Másodlagos foszfátásványok az Upponyi-hegység karbon korú palaösszletéből. Kézirat, MÉV Adattár, Pécs.

**Internetes dokumentum esetében:** szerző(k) (évszám): Cím, URL. Például: Harangi Sz. (2022): A 21. század egyik legnagyobb vulkánkitörése zajlik a Csendes-óceánon, https://telex.hu/tudomany/2022/01/16/a-21-szazad-egyik-legnagyobb-vulkankitorese-zajlott-le-a-csendes-oceanon

*6. Táblázatok*

A táblázatok és ábrák szerkesztésénél kérjük figyelembe venni, hogy a kiadvány tükörmérete 170 × 250 mm. A táblázatokat úgy kérjük elkészíteni, hogy a fenti tükörméretbe elférjen, valamint a táblázatban lévő szöveg mérete Calibri betűtípus esetén ne legyen kisebb 9 pontosnál. A táblázatokat a szöveg végére illesztve tudjuk fogadni. A fájlnak tartalmaznia kell a táblázatok címét is. A táblázatokat arab számmal folyamatosan kell számozni. A szövegben a táblázatra a számával hivatkozunk (pl. 1. táblázat).

*7. Ábrák*

A tanulmányban színes ábrák is közölhetők. Az ábrákat úgy kell elkészíteni, hogy az előző pontban megadott tükörméretben elférjenek. Ha az ábrában szöveg van, akkor a betűk és számok jól olvashatók legyenek. Fotók esetén a minimális képméret: 1600 × 1200 pixel (2 megapixel), vagy 13 × 10 cm, minimális felbontás 300 dpi. A cikkben közölt ábrákat egyesével, külön fájlokban is kérjük elküldeni (tehát nem csak a szövegbe illesztve), az egyes fájlok nevei pedig feleljenek meg az ábrák számozásának (pl. 1. ábra.jpg). Lényegében az összes gyakoribb képfájlt tudjuk fogadni, de előnyben részesítjük a jpg és tif kiterjesztéseket. CorelDraw-ban készült ábrákat is lehet küldeni, illetve egyéb vektoros formátumok is elfogadhatók (wmf, emf, ps). Az ábrák számozása szintén arab számokkal történik.

*8. Ábraaláírások*

Az ábraaláírásokat a kézirat végén kérjük megadni.

A kézirat elkészítéséhez javasoljuk a mellékelt sablon használatát (12KGVGY-Sablon.docx).

**A kézirat leadásának határideje: 2022. május 31.**

A kéziratot az ábraanyaggal együtt [12kgvgy.2022@gmail.com](mailto:12kgvgy.2022@gmail.com) küldjék címre. Egyszerre 10 MB-nál nagyobb anyagot nem tudunk fogadni, így nagy méretű fájlok esetében használjanak valamilyen óriásfájlküldő szolgáltatást (pl. Mammutmail, Toldacuccot).

Amennyiben a kézirat elkészítésével kapcsolatban kérdései merülnének fel, keresse Fehér Bélát a [feherbela@t-online.hu](mailto:feherbela@t-online.hu) e-mail címen vagy a (70) 940-8653 telefonszámon.